《三月望日与饶隐君子宏游玉笥山谣》
明代·练子宁

我怀谢康乐，独往游名山。身同虚舟系，心与浮云闲。

清风淡荡虚六合，令我兴在云松间。玉山高与南斗齐，云锦照耀庐山低。

三十六峰凌虹霓，飞湍喷雪临回溪，长松挂月青猿啼。

上有梅仙采药之幽栖，下有萧云读书之故基。洞天石扇杳莫测，瑶草谩长三春荑。

我欲因之览八荒，手拂青萝眠石床。回飙吹散碧天雾，清冥倒泻澄湖光。

作为玉山谣，寄之双峰客。兴来携妓秋复春，笑杀东山谢安石。

作者简介：（?—1402）明江西新淦人，名安，以字行。洪武十八年进士。授修撰，历迁工部侍郎。建文时，与方孝孺并见信用，改吏部左侍郎，寻拜御史大夫。燕王起兵，李景隆北征屡败，子宁请诛之，不听，因大哭求死。燕王即位，缚子宁至，语不屈，被磔死，并遭灭族之祸。有《金川玉屑集》。